Bedwelm deur liefde - INK - INK Bedwelm deur liefde - INK
Titel: Bedwelm deur liefde
Datum gepubliseer: 30 September 2020 Aantal woorde: 720 427 Kere gelees ♥8
Volgens Carolyn Gregoire is liefde eintlik niks meer as 'n dwelm nie. Dit het al die eienskappe om jou hoog tussen die sterre te gooi sowel as om jou kop onder slik te hou totdat jy spartelend in trane en seer-bitterheid versuip. Liefde maak jou obsessief, trek jou aandag af, laat jou droomverlore die vlaktes instaar en alles wat tussen-in ookal mag voorkom.
Verliefdheid verander die chemikalieë in jou brein en laat jou snaakse dinge doen. Jy leef van koue water en liefde en dit is tydelik genoeg. Vir sommige is die vrystel van hierdie heerlike hormone so wonderlik dat hulle van die een maat na die volgende spring om net voortdurend op daardie hoogtes te sweef. Dit is ook 'n natuurlike pynstiller en miskien moet mens maar liefs swaar masjinerie tydens hierdie tyd met versigtigheid hanteer. Jy kry dit dan ook reg om net op een ding te fokus en daarom dat ander se waarskuwings so maklik in die wind geslaan word. Wie wil dan nou in elk geval slegte goed oor hierdie wonderlike mens hoor? Jy sien bloot nie daardie waarskuwingsligte flikker nie want jou brein is beneweld.
Maar in die Bybel leer ons van vier tipes liefde, naamlik Eros (wanneer Salomo sy liefde vir sy bruid besing), Storge (liefde vir jou familie/kinders), Philia (liefde en omgee vir jou medemens) en Agape (Goddelike liefde). Vir 'n kort tydjie het daardie Agape liefde soos 'n mantel om my wese gevou en selfs na al die jare is daar nog steeds nie woorde om dit te beskryf nie. Dit is 'n vorm van liefde wat geen mens kan uitdink of selfs probeer na-aap nie, want al kry jy dit ampertjies reg, is mens bloot nie in staat om daardie allesomvattende gevoel te vervolmaak nie. Vir die eerste keer het ek gevoel hoe dit is om myself ten volle te aanvaar – warts & all. Daarin het ek geleer wat dit beteken om deernis vir jouself te hê en waarom mens nie gedurigdeur jouself met 'n sweep oor die skouers moet slaan oor alles wat jy verkeerd gedoen het nie. Ek dink dit is hierdie tipe liefde wat ek vir ou Guppy voel. Sy is met haar vier groot pote onvoorwaardelik my hart se hele punt en wek heelwat meer as net deernis in my hart. Ek sal selfs waag om te sê dat ek haar effentjies liewer het as vir Hubby, maar moet dit asb. net nie hardop sê nie!
Intussen beleef die meeste van ons seker op 'n daaglikse basis bewustelik twee van hierdie vier liefdes en as jy gelukkig is, 'n derde. Liefde vir jou familie is seker min of meer altyd daar, al is dit net een ander persoon. En familie is nie altyd iemand wat aan dieselfde familiegroep behoort nie, maar ook vreemdelinge wat jy met jou hart uitkies en hegte bande mee smee. Skynbaar het mens ook jou kinders met die Storge liefde lief, alhoewel ek reken dit reik aansienlik dieper as vir ander familielede. Dikwels besef mens eers die omvang van hierdie liefde wanneer so 'n kind 'n nie meer deel is van jou daaglikse bestaan nie en ek is jammer om te sê dat ek verseker nie my sibbe (of ouers) so lief het soos my kinders nie. Dit is nie uit keuse nie, maar 'n biologiese feit.
En omdat ek op 'n daaglikse basis met vreemdelinge in aanraking kom, mense wat ek nooit tydens my aardse bestaan sal ontmoet nie, ken ek ook Philia-liefde. Jy hoef nie iemand in die oë te kan kyk of sy hand te skud om vir hom 'n diepe deernis te voel nie. Dit is moontlik om vir iemand om te gee sonder dat julle ooit vriende sal word. Miskien is jul belangstellings, opvoeding en sienswyse so uiteenlopend dat daar byna geen raakpunte is nie, maar wanneer jul onverwags in dieselfde bootjie op 'n stormagtige see roei, is dit nie moeilik om die hand uit te steek en die roeispane vir 'n wyle vas te hou nie. Ons dra mekaar deur die storms van die lewe, ons sit 'n arm om die skouer en help mekaar oor die skerp klippe.
Ons het almal van al hierdie vier tipes liefde nodig om ons deur ons daaglikse sorge en vreugdes te dra. En 'n hart wat oop is om te gee, is ook 'n hart wat oop is om te ontvang. Aangebied met liefde, Ano